
  PARLAMENTUL ROMÂNIEI
	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 24 noiembrie 2009

Pl.x. 552/2009


          AVIZ

asupra propunerii legislative pentru modificarea şi completarea Legii nr.19 din 17 martie 2000 privind sistemul public de pensii şi alte drepturi de asigurări sociale
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr.19 din 17 martie 2000 privind sistemul public de pensii şi alte drepturi de asigurări sociale, trimisă cu adresa nr. Pl.x.552 din 2 noiembrie 2009 şi înregistrată cu nr. 31/1003 din 3 noiembrie 2009.
Senatul, în calitate de primă Cameră sesizată, a respins propunerea legislativă în şedinţa din 27 octombrie 2009.
Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi cu art. 92 alin. (9) pct. 2 din Regulamentul Camerei Deputaţilor, republicat, cu modificările ulterioare.

Propunerea legislativă are ca obiect de reglementare modificarea şi completarea Legii nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare, în sensul introducerii în categoria locurilor de muncă în condiţii speciale a unităţilor din cadrul S.C. Hidroconstrucţia S.A., pentru personalul care îşi desfăşoară activitatea în subteran.
Potrivit prevederilor art.61 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a dezbătut propunerea legislativă  în şedinţa din 24 noiembrie  2009.

Membrii comisiei au examinat propunerea legislativă supusă avizării, expunerea de motive, avizul negativ al Consiliului Economic şi Social, comunicat prin adresa nr.752 din 28 aprilie 2009, punctele de vedere ale Guvernului, care nu susţine adoptarea acestei propuneri legislative, conform adreselor nr.1411 din 2 iunie 2009 şi 2230 din 1 septembrie 2009 referitoare la propunerea legislativă şi la amendamentele la această iniţiativă legislativă, precum şi avizul favorabil, cu observaţii şi propuneri, al Consiliului Legislativ, aviz cu nr.432 din 5 mai 2009.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a acestei propuneri legislative, întrucât criteriile şi metodologia de încadrare a locurilor de muncă în condiţii speciale se stabilesc prin hotărâre a Guvernului pe baza propunerii comune a Ministerului Muncii, Familiei şi Protecţiei Sociale şi a Ministerului Sănătăţii Publice, în urma consultării Casei Naţionale de Pensii şi Alte Drepturi de Asigurări Sociale, conform art.20 alin.(2) şi (3) din Legea nr.19/2000 privind sistemul public de pensii şi alte drepturi de asigurări sociale. În respectarea acestor prevederi a fost adoptată Hotărârea Guvernului nr.1025/2003 privind metodologia şi criteriile de încadrare a persoanelor în locuri de muncă în condiţii speciale, cu modificările şi completările ulterioare. Efectele aplicării acestei hotărâri s-au transpus în Legea privind încadrarea unor locuri de muncă în condiţii speciale nr.226/2006, lege care prevede în mod expres care sunt unităţile, activităţile şi condiţiile  în care persoanele beneficiază de încadrare în condiţii speciale de muncă. Acordarea acestui beneficiu în alte condiţii decât cele expres şi limitativ prevăzute de lege, se poate face numai prin modificarea şi completarea cadrului normativ în vigoare. Introducerea numelui unei societăţi comerciale în textul unei legi-cadru, respectiv în Legea nr.19/2000, ar constitui o prevedere discriminatorie, încălcându-se astfel principiul egalităţii, statornicit în cadrul acesteia.
În raport de obiectul şi conţinutul reglementării, propunerea legislativă face parte din categoria legilor organice. 
                      VICEPREŞEDINTE,                                   SECRETAR,

                          Florin Iordache                                   Gabriel Andronache

Consilier,

Rodica Penescu

